ቻይና ለኡጋንዳ  የኒውክሌር ኃይል ማመንጫ ልትገነባ ነው
ቻይና ለኡጋንዳ የኒዉክለር ኃይል ማመንጫ ልትገነባ መሆኗ ተገለጸ።የፕሮጀክቱን ግንባታ የሚያካሂደው የቻይናው ብሔራዊ የኒዉክለር ኮርፖሬሽን ሲሆን፣ ጣቢያዉን የመቆጣጠሩ ኃላፊነትም የቻይና ድርሻ ስለመሆኑ ተነግሯል ።ሁለቱ ሀገራት ባለፈዉ ሳምንት በተስማሙት ውል መሰረት ቻይና ለምስራቅ አፍሪካዊቷን ሀገር ኡጋንዳ የኒዉክለር ሀይል ማመንጫ የምትገነባ ስለመሆኑ ተነግሯል።ኡጋንዳ ለኒዉክለር ግንባታ አስፈላጊ እንደሆነ የሚነገረዉን የዩራኒየም ማዕድን ክምችት እንዳላት የተነገረ ሲሆን፣ የሀገሪቱ ፕሬዝደንት ዩዌሪ ሙሴቬኒም መንግስታቸዉ በሀገሪቱ ያለዉን ዩራኒየም ክምችት ተጠቅሞ የኒዉክለር ኃይል ማመንጫ ለመገንባት ፍላጎት እንዳለው ተናግረዋል።የኒውክለር ኃይል ማመንጫዎቹን ለመገንባት የሚያስችሉ ስምንት ስፍራዎችም ስለመመረጣቸው የተነገረ ሲሆን ማዕከላዊው የሀገሪቱ ክፍል፣ ደቡብ ምዕራብና ሰሜናዊው የኡጋንዳ ክፍሎችም ለኃይል መመንጫ ግንባታዉ የተመረጡ አከባቢዎች ናቸዉ ተብሏል።የሀገሪቱ መንግስት ሀሙስ እለት እንዳስታወቀዉ፣ ኡጋንዳ በተመሳሳይ መልኩ የኒዉክለር ግንባታን ለማካሄድ በሚያስችላት ቅድመ ሁኔታ ዙሪያ ከሩስያ ጋርም ተመሳሳይ ስምምነት ተፈራርማ የነበረች ስለመሆኑም በመረጃዉ  ተመላክቷል።ቻይና በኡጋንዳ ምጣኔ ሀብታዊ እንቅስቃሴ ዉስጥ ከፍተኛ ስፍራ ያላትና ዋነኛዋ የኡጋንዳ አጋር ስለመሆኗ የገለጸዉ መረጃዉ፣ አሁን በሀገሪቱ በሚካሄዱ የመሠረተ ልማት አዉታሮች ዝርጋታዎች ዉስጥም የቻይና ሚና የላቅ ያለ ስለመሆኑ ነው የተነገረው።የኡጋንዳ የኢነርጂ ሚኒስቴር ሀሙስ እለት ባወጣዉ ይፋዊ መግለጫ መሠረት የቻይናዉ ብሔራዊ የኒዉክለር ኮርፖሬሽን ለሰላማዊ አገልግሎት የሚውል የኒዉክለር ኃይል መመንጫን ለኡጋንዳ መንግስት ለመገንባት እኤአ ግንቦት 11 የመግባቢያ ስምምነት ስለመፈራረሙ ይፋ አድርጓል።ኡጋንዳ እኤአ በ2006 6.5 ቢሊየን በርሜል የሚሆን የነዳጅ ክምችት በሀገሪቱ ምዕራባዊ ክፍል ማግኘቷና ይህንንም እ.ኤ.አ በ2020 ወደ ምርትነት የመቀየር እቅድ የያዘች ቢሆንም፣ አሁን በሀገሪቱ የሚስተዋለዉ የሀይል እጥረትና በየጊዜዉ በሀገሪቱ እያደገ የመጣዉ የሀይል አቅርቦት ፍላጎት መፍትሄ ያገኝ ዘንድ ተጨማሪ የሀይል አማራጮችን መገንባት ስለማስፈለጉም ተነግሯል።አሁን በቻይናዉ ብሄራዊ የኒዉክለር ኮርፖሬሽንና በኡጋንዳ መንግስት መካከል የተደረሰዉ ስምምነት በኒዉክለር ሀይል ማመንጫ ግንባታ፣ በዲዛይንና በሀይል ማመንጫ ጣቢያዉ ቁጥጥር ዙሪያ ተባብረዉ እንሰሩ ያስችላቸዋል ።(ምንጭ: ሮይተርስ)